《和仲长统诗二首》
宋代·郭印

造化一机，乾坤一壳。
死生虫臂，胜负蜗角。
达人於道，混混殊俗。
瞽非丧明，刖非卞足。
贼生户牖，祸徵帷幄。
聚蚁贪膻，飞蛾赴烛。
弹雀以珠，抵鹊以玉。
丧精失灵，皆由多欲。
命也天齐。愚夫自促。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。